Tirsdag gik 20 børn og forældre i land i Frederikshavn efter en sommerlejr på Skonnerten Fylla, som Red Barnet har arrangeret for sårbare familier.

Daglige mønstringer og sejl, der skal sættes. Nye oplevelser har der været nok af for de familier, der har været med på sommerlejr til søs med Skonnerten Fylla. Tirsdag gik de så i land i Frederikshavn efter flere dage til søs, der blandt andet også har budt på et stop på Læsø. En af dem, der har været med på turen er Emma Kjeld, der efter turen husker tilbage på turens sjoveste oplevelser: - Det var nok, da vi skulle hjælpe til med sejlene og sætte dem op, siger Emma Kjeld. Det er Red Barnet, der har arrangeret sommerturen til søs for sårbare familier – blandt andet for at give familierne en god oplevelse efter flere måneder med coronavirus. - Det har tæret rigtigt hårdt på dem, og når man har børn med forskellige behov, og der kan være sygdom ind over hos nogen af dem, så det er den primære grund til, vi har valgt at gøre sådan her, siger Liselotte Bisgård, der er leder af Red Barnets Oplevelsesklub i Frederikshavn og Sæby. I to døgn har familierne oplevet livet til søs på den gamle skonnert fra 1922, og da sejladsen lakkede mod enden, stod Frederikshavns Borgmester, Birgit S. Hansen klar på kajen med kagemand til familierne. - De har lagt alt i det her, og de har også sagt, om det er noget, vi kan gøre igen. Det skal vi så hjem og finde ud af, siger Liselotte Bisgård. Red Barnet har arrangeret 58 sommerlejre i år, og flere af dem er foregået til søs på Skonnerten Fylla. I sidste uge var det børn og familier fra Aalborg, der fik en oplevelse med skibet. Se et klip fra den tur her: